קמפ דייוויד

**קמפ דייוויד** (באנגלית: **Camp David** - **מחנה דוד**) הוא מעון נופש של נשיא ארצות הברית הנמצא במדינת מרילנד. המעון נמצא כ-100 ק"מ מצפון-מערב לוושינגטון די. סי. בלב פארק לאומי בשלוחה של הרי האפלצ'ים, סמוך לעיירה תורמונט  הסמוכה לפנסילבניה. באופן רשמי, המעון הוא מתקן צבאי ושמו הרשמי הוא "**מתקן תמך של הצי האמריקני ת'ורמונט**" (**Naval Support Facility Thurmont**) והוא מאויש על ידי אנשי הצי האמריקני וחיל הנחתים של ארצות הברית.

המעון נבנה כמחנה נופש לעובדי הממשל האמריקני ומשפחותיהם. הבנייה החלה בשנת 1935 כחלק ממפעל הניו דיל והושלמה בשנת 1938. בשנת 1952 הוסב המקום למעון נשיאותי על ידי הנשיא ה-34 דווייט אייזנהאואר, אשר קרא למקום על שמם של אביו ונכדו, אשר שניהם נקראו דייוויד. המקום סגור לגישת הציבור הרחב ואף אינו מופיע על מפות הפארק הלאומי שבתחומו הוא נמצא.

## השימוש במקום
כל נשיאי ארצות הברית מאז דווייט אייזנהאואר השתמשו בקמפ דייוויד:
* בחודש מאי 1953 דווייט אייזנהאואר אירח במקום את וינסטון צ'רצ'יל.
* ג'ון פ. קנדי ומשפחתו הרבו לבלות חופשות במקום. הנשיא קנדי אף התיר לרבים מאנשי הבית הלבן ומשפחותיהם לבלות במקום בשעה שהוא נעדר ממנו.
* לינדון ג'ונסון היה נועץ עם עוזריו בקמפ דייוויד ואף אירח במקום את ראש ממשלת אוסטרליה, הרולד הולט, ואת ראש ממשלת קנדה, לסטר פירסון.
* ריצ'רד ניקסון בילה רבות בקמפ דייוויד ודאג לשיפור ומודרניזציה של המתקנים בו.
* ג'רלד פורד נהג לרכב במקום על אופנוע שלג ואף אירח בקמפ דייוויד את נשיא אינדונזיה, סוהארטו.
* ג'ימי קרטר אירח במקום, בספטמבר 1978, את ועידת קמפ דייוויד, במסגרתה גובשו הסכמי קמפ דייוויד, הסכמי מסגרת לשלום במזרח התיכון, אשר נחתמו על ידי נשיא ארצות הברית, נשיא מצרים אנואר סאדאת וראש ממשלת ישראל מנחם בגין, וסללו את הדרך לחתימת הסכם השלום בין ישראל למצרים במרץ 1979.
* רונלד רייגן הרבה לבקר בקמפ דייוויד יותר מכל נשיא אחר. בשנת 1984 אירח רייגן במקום את מרגרט ת'אצ'ר, ראש ממשלת בריטניה.
* ג'ורג' הרברט ווקר בוש ערך במקום את טקס נישואי בתו דורותי, בשנת 1992.
* ביל קלינטון אירח במקום את ועידת קמפ דייוויד, בין ה-11 ל-25 ביולי 2000, במסגרתה נערך משא ומתן בין ראש ממשלת ישראל, אהוד ברק ליושב ראש הרשות הפלסטינית יאסר ערפאת, בחסותו של הנשיא. קלינטון אף אירח במקום את ראש ממשלת בריטניה טוני בלייר ומספר רב של אורחים ידועים אחרים.
* ג'ורג' ווקר בוש אירח במקום ראשי מדינות שונים ובהם נשיא רוסיה, ולדימיר פוטין, בשנת 2003, וראש ממשלת בריטניה גורדון בראון, בשנת 2007.
* ברק אובמה קיים במקום, בשנת 2012, את הכינוס ה-38 של "ארגון המדינות המתועשות" (G8). בשנת 2012 הנשיא אף אירח במקום את ראש ממשלת רוסיה, דמיטרי מדבדב. הוא אירח במקום גם פסגה עם מנהיגי מדינות המפרץ הסוניות במאי 2015, במהלך השיחות שהובילו להסכם המעצמות על תוכנית הגרעין האיראנית.
* ג'ו ביידן קיים לראשונה, ביולי 2023, את פסגת המנהיגים משולשת יחד עם ראש ממשלת יפן פומיו קישידה ונשיא דרום קוריאה יון סוק-יאול אשר הבטיחה פגישות שנתיות בין מנהיגים, ושיתופי פעולה במגוון רחב של נושאים.

## גלריית תמונות

קובץ:Camp David 1959.jpg|מיין לודג' בעת ממשל אייזנהאואר, 1959.
קובץ:Richard M. Nixon standing in front of a window inside the Camp David lodge. - NARA - 194468.tif|הנשיא ריצ'רד ניקסון בקמפ דייוויד, 1972. התמונה משמשת רבות כדי להדגים את בידודו של הנשיא בצל פרשת ווטרגייט.
קובץ:Carter and Sadat.jpg|נשיא מצרים אנואר סאדאת בפגישה עם הנשיא ג'ימי קרטר בתחילת פסגת קמפ דייוויד, 1978.
קובץ:Camp David, Menachem Begin, Anwar Sadat, 1978.jpg|אנואר סאדאת, ג'ימי קרטר ומנחם בגין בקמפ דייוויד, 1978
קובץ:Sadat Carter Begin, Camp David 1978.gif|אנואר סאדאת, ג'ימי קרטר ומנחם בגין במבואת אספן לודג', 6 בספטמבר 1978.
קובץ:Thatcher Reagan Camp David sofa 1984.jpg|ראש הממשלה מרגרט תאצ'ר והנשיא רונלד רייגן באספן לודג', 1984.
קובץ:CampDavidMarylandObamaAlSabah14May15.jpg|הנשיא ברק אובמה במהלך כינוס פסגה עם מנהיגי ערב, מאי 2015.
קובץ:Yoon, Biden and Kishida 2023.jpg|הנשיא ג'ו ביידן מארח את ראש ממשלת יפן (מימין) ונשיא דרום קוריאה (שמאל), אוגוסט 2023
קובץ:Photo of the Day 8 21 17 (36667974896).jpg|הנשיא טראמפ וסגן הנשיא מייק פנס
קובץ:President Donald Trump addresses his remarks at Camp David's Hackberry Hangar.jpg|הנשיא טראמפ נותן הצהרה לאומה מקמפ דיוויד יחד עם מחוקקים
קובץ:President Trump’s Cabinet Meeting at Camp David 2017-09-09.jpg|הנשיא ה-45 דונלד טראמפ עורך ישיבת קבינט בקמפ דיוויד
קובץ:President Joe Biden and Vice President Kamala Harris meet with their national security team and senior officials.jpg|הנשיא ג'ו ביידן עורך שיחת ועידה עם צוות הביטחון הלאומי שלו בנושא הנסיגה מאפגניסטן, יולי 2021
קובץ:G8 Summit working session on global and economic issues May 19, 2012.jpg|הנשיא ה-44 ברק אובמה מארח את פסגת G7
קובץ:P20240304AS-0305 (53574135348).jpg|הנשיא ה-46 ג'ו ביידן יחד עם אנשי צוותו עוברים על  נוסחי נאום מצב האומה בקמפ דיווייד


## קישורים חיצוניים

* 
* 

## הערות שוליים

*
קטגוריה:מרילנד: מבנים
קטגוריה:מעונות נשיאי ארצות הברית